

**יום הכיפורים תשפ"ד – משירי לאה גולדברג**

**בתשובתו**   
  
לֹא זַכַּאי, אַף לֹא נְקִי כַּפַּיִם,

וְהַלֵּב לֹא חָזַר בִּתְשׁוּבָה -

וְיִכְרַע עַל הַסַּף אַפַּיִם,

וַיִּשְׁכַּב וְלָקוּם לֹא אָבָה.

"שִׁבְעָתַיִם מָעַלְתִּי הַמַּעַל,

שִׁבְעָתַיִם חִלַּלְתִּי הַשֵּׁם,

וְעֵדִים הַשָּׁמָיִם מִמַּעַל,

כִּי תָּמִיד הָיִיתִי אָשֵׁם.

וְעֵדִים הַשָּׁמָיִם מִמַּעַל

שֶׁדָּבַק בִּבְשָׂרִי הַחֵטְא,

כִּי אָשׁוּב וְאֶמְעַל הַמַּעַל,

כִּי עוֹדֶנִּי הַבֵּן הָאוֹבֵד".

הָאָחוֹת בְּפֶתַח הַדֶּלֶת

רֹאשׁ הִשְׁפִּילָה, מַחְתָּה דִּמְעָה,

הַכַּלָּה בְּפֶתַח הַדֶּלֶת

אֶת יָדֶיהָ פָּכְרָה בַּדְּמָמָה.

וְהָאָח בַּבַּיִת פְּנִימָה

לֹא יָצָא לִקְרָאתוֹ, לֹא קָרַב,

וַיַּבֵּט מִן הַבַּיִת פְּנִימָה

אֶל אָחִיו הַשּׁוֹכֵב עַל הַסַּף.

רַק הָאֵם נָשְׂאָה אֶת פָּנֶיהָ

וּפָנֶיהָ הָיוּ קוֹרְנִים:

"הָיִינוּ-הַךְ אִם צַדִּיק אוֹ פּוֹשֵׁעַ,

וּבִלְבַד שֶׁחָזַרְתָּ, בְּנִי

לְעוֹלָם לֹא יִסְלַח אָבִיךָ,

לֹא סְלִיחוֹת הוּא אָגַר בַּלֵּב.

קוּמָה, בְּנִי, וְקַבֵּל מֵאָבִיךְ

אֶת בִּרְכַּת חֲרוֹנוֹ הָאוֹהֵב.

# ההד הִנֵּה בְּטַבּוּר הַשָּׁמַיִם עוֹמֵד הַהֵד

# כֶּעָנָן כָּבֵד עָקָר לְלֹא מָטָר.

# עוֹמֵד וְאֵינֶנּוּ חוֹזֵר אֶל קוֹלִי הַבּוֹדֵד,

# אֶל קוֹלִי הָאוֹבֵד, הַמְּיֻתָּם, הַמְּיֻתָּר.

# אֶשָּׂא לְשָׁמַיִם קָרִים תְּפִלָּה דַּלָּה,

# אַפִּיל תַּחֲנוּנֵי אֵימָה מוּל הַדְּמָמָה:

# שָׁמַיִם בַּקְּשׁוּ רַחֲמִים עַל מִילָה שֶׁגָּמְלָה,

# אַל יְהִי הַשִּׁיר לִשְׁמָמָה.

**לילה**

לְמַעְלָה

מַעֲשֵׂה מֶרְכָּבָה

וְכּוֹכָבִים שִׁבְעָה

וּבַשָּׁמַיִם וּבָאָרֶץ

אֵין אֹזֶן קַשּׁוּבָה

לֹא לְצַדִּיק

לֹא לְרָשָׁע

וְלֹא

לְבַעֲלֵי תְּשׁוּבָה

**נעילה**

לֹא לִמְּדוּנִי לַעֲמֹד בִּתְפִלָּה.

לְמַעְלָה, בְּעֶזְרַת-נָשִׁים,

הָיְתָה אִשָּׁה אַחַת נוֹשֵׂאת קוֹלָהּ

מֵעֵבֶר לְמִלִּים וּפֵרוּשִׁים

לֹא מוּבָנִים לֹא לָהּ

וְלֹא לֵאלֹהֶיהָ.

הִיא נִשְׁכְּחָה מִכְּבָר בֵּין שְׁאָר הַנִכְרָתִים.

וַאֲנִי, בְּאֶרֶץ אַחֶרֶת,

רוֹצָה לִצְעֹק כָּמוֹהָ

וְאֵינֶנִּי יְכוֹלָה:

אֵינִי זוֹכֶרֶת

אֵיךְ מְדַבְּרִים אֶל מַלְאָכִים מֵתִים

בִּשְׁעַת הַנְעִילָה.

**שיר ליום הכיפורים**

וְזֶה יִהְיֶה הַדִּין

וְכָךְ יִהְיֶה הַדִּין,

וְאָז בְּיוֹם הַדִּין

יִהְיֶה צִדּוּק הַדִּין.

וְאָנוּ לֹא נֵדַע

וְאָנוּ לֹא נָבִין

וְנַעֲמוֹד אִלְמִים

בִּפְנֵי צִדּוּק הַדִּין.

וְזֶה יִהְיֶה הַדִּין.

וְהַמֵּתִים בַּדִּין

הֵם הָעֵדִים בַּדִּין,

כָּל הַמֵּתִים מֵאָז

וְהַמֵּתִים עַכְשָׁיו

הֵם מְעִידִים בַּדִּין

וְעֵדוּתָם אֱמֶת.

כִּי הֵם צִדּוּק הַדִּין

וְזֶה יִהְיֶה הַדִּין.

**למדני אלוהי**   
  
לַמְּדֵנִי, אֱלֹהַי, בָּרֵך וְהִתְפַּלֵּל  
עַל סוֹד עָלֶה קָמֵל, עַל נֹגַהּ פְּרִי בָּשֵׁל,  
עַל הַחֵרוּת הַזֹּאת: לִרְאוֹת, לָחוּשׁ, לִנְשֹׁם,  
לָדַעַת, לְיַחֵל, לְהִכָּשֵׁל.  
  
לַמֵּד אֶת שִׂפְתוֹתַי בְּרָכָה וְשִׁיר הַלֵּל  
בְּהִתְחַדֵּשׁ זְמַנְּךָ עִם בֹּקֶר וְעִם לֵיל,  
לְבַל יִהְיֶה יוֹמִי הַיּוֹם כִּתְמוֹל שִׁלְשׁוֹם.  
לְבַל יִהְיֶה עָלַי יוֹמִי הֶרְגֵּל.

**שֶׁמֶשׁ תִּפְנֶה**  
הַשֶּׁמֶשׁ הַגְּלוּיָה הַזֹּאת יוֹדַעַת  
אֶת חֶרְפּוֹתַי פָּחוֹת מֵאֲפֵלַת  
לֵילוֹת אֲשֶׁר טָבְלָה בַּחֲלוֹמִי.  
אָנוּ צוֹפוֹת זוֹ בְּזוֹ  
בְּלִי בּוּשָׁה  
מֻרְגָּלוֹת בִּצְבִיעוּת הַחִיּוּךְ  
וּבַוִּתּוּר  
הַמַּעֲמִיד פָּנִים  
שֶׁל אֹמֶץ-לֵב.  
וְרַק בְּצָהֳרֵי תַּמּוּז, אוֹרָהּ  
אוֹמֵר לִי בְּפָנַי אֶת הָאֱמֶת  
וַאֲנִי מַשְׁפִּילָה אֶת עֵינַי.  
  
אֵין דָּבָר,  
עוֹד מְעַט,  
הַשֶּׁמֶשׁ תִּפְנֶה.  
וְהַלַּיְלָה  
יַעֲשֶׂה בִּי פְּלָאִים  
בְּלַטְּפוֹ  
צַלְּקוֹת חֶרְפָּתִי.

**סליחות**  
א.  
בָּאתָ אֵלַי אֶת עֵינַי לִפְקֹחַ,  
וְגוּפְךָ לִי מַבָּט וְחַלּוֹן וּרְאִי,  
בָּאתָ כְּלַּיְלָה הַבָּא אֶל הָאֹחַ  
לְהַרְאוֹת לוֹ בַּחֹשֶׁךְ אֶת כָּל הַדְּבָרִים.  
  
וְלָמַדְתִּי: שֵׁם לְכָל רִיס וְצִפֹּרֶן  
וּלְכָל שַׂעֲרָה בַּבָּשָׂר הֶחָשׂוּף,  
וְרֵיחַ יַלְדוּת – רֵיח דֶּבֶק וָאֹרֶן  
הוּא נִיחוֹחַ לֵילוֹ שֶׁל הַגּוּף.  
  
אִם הָיוּ עִנּוּיִים – הֵם הִפְלִיגוּ אֵלֶיךָ  
מִפְרָשִׂי הַלָּבָן אֶל הָאֹפֶל שֶׁלְּךָ.  
תְּנֵנִי לָלֶכֶת, תְּנֵנִי לָלֶכֶת  
לִכְרֹעַ עַל חוֹף הַסְּלִיחָה.  
  
ב.  
אָשַׁמְתִּי מְאֹד, כּי עוֹדֶנִּי זוֹכֶרֶת  
אֶת חֹם צְעָדֶיךָ בִּשְׁחוֹר הַדְּמָמָה,  
הָיְתָה סְלִיחָתִי נְבוֹנָה וְאַחֶרֶת,  
עַכְשָׁו הִיא פְּשׁוּטָה כְּדִמְעָה.  
  
פָּנֶיךָ שְׁלֵוִים – בִּשְׁתִיקַת מַבָּטַי הֵם.  
גּוּפְךָ נִתְאַדָּה וְהָיָה לְמִזְמוֹר.  
וּפֹה רַק הַמֶּלַח שֶׁל יָם עַל שְׂפָתַיִם,  
וְרֵיחַ הַשֶׁמֶשׁ בְּשֶׁזֶף הָעוֹר.  
  
וְשׁוּב לֹא אָבוֹא בְּיָדֶיךָ לִגְוֹעַ,  
הַרְשֵׁנִי אֶת כָּל תְּפִלּוֹתֶיךָ לִשְׁתֹּק.  
רַק רְאֵה וְקַדֵּשׁ: הַכְּחוֹל הַגָּבֹהַ  
שׁוֹקֵעַ בַּכְּחוֹל הֶעָמֹק.

ג.  
עוֹד זֹאת הַשָּׁעָה הַזּוֹרַחַת אֶל גַּל,  
עוֹד תְּכֵלֶת בַּיָּם טוֹבֶלֶת.  
הַלַּיְלָה יָרֵחַ יִקְצֹר בְּמַגָּל  
אֶת זְהַב תּוּגָתִי הַנִּבְהֶלֶת.  
  
אֶת זֵכֶר גּוּפְךָ בַּלִּטּוּף הַיַּמִּי,  
אֶת הָאֹפֶק הַבָּא אֵלֶיךָ,  
אוֹתְךָ הָעוֹזֵב אֶת חוֹפִי, כְּמִי  
שֶׁאֵינֶנּוּ רוֹצֶה לָלֶכֶת.  
  
אָז אֶגַּש לַחַלּוֹן לְבַקֵּשׁ פִּתְרוֹנִים,  
וְהַלַּיְלָה יִפְתַּח לִי לֹעַ,  
וְאֶרְאֶה, כִּי אֲנַחְנוּ נִהְיֶה אַחֲרוֹנִים,  
אַחֲרוֹנִים הַיּוֹדְעִים לִסְלֹחַ.  
  
ד.  
הַחֹדֶש נִחֵשׁ עַל טַרְפֵּי הַבַּבּוֹנֶג  
תָּלַשׁ אֶת יָמַי וּזְרָקָם אֶל הַתְּהוֹם:  
זֹהַר וָעֹנֶשׁ, צַעַר וָעֹנֶג,  
דֶּרֶך – פִּתְרוֹן הַחֲלוֹם.  
  
אָז גָּנַחְתִּי, קָשַׁרְתִּי שְׂרוֹכֵי נְעָלֶיךָ,  
לִוִּיתִיךָ דְּמוּמָה עַד סִפִּי הַנָּמוּךְ.  
וּבַדֶרֶךְ אֵלֶיהָ, בְּכָל מִשְׁעוֹלֶיךָ  
לִבְלֵב יְגוֹנִי כְּחִיּוּךְ.  
  
וָאֵדַע כָּל נִדְרֵי הַבְּגִידָה שֶׁנָּדַרְתָּ,  
וְאָגַרְתִּי לְךָ אֶת שַׁלְוַת הַיָּמִים.  
וְהִרְכַּנְתִי רֹאשִׁי הַנִּכְנָע כְּשֶׁחָזַרְתָּ  
חָזַרְתָּ קָרוֹב וְתָמִים.

**ניסיון**  
לְךָ נִשְבַּעְתִי, אֵל עֶלְיוֹן,  
וְלֹא אֵדַע הַאֲקַיֵּם:  
אֵיךְ אֶעֱמֹד בַּנִּסָּיוֹן  
נִסְּיוֹן הָאוֹשֶר הַשָּלֵם.  
  
אֵיכָה תָּכִיל עֵינִי הָאוֹר?  
יָדַי רָפוֹת, יָדַי הוֹזוֹת -  
אֵיכָה אֶשָּא וְלֹא אֶשְבּוֹר  
שִׂמְחָה כָּזֹאת, בְּרָכָה כָּזֹאת?  
  
מִכּוֹבֶד עוֹל אֵיךְ לֹא אֶפּוֹל,  
אֵיךְ לְפָנֶיךָ אֶתְיַצֵּב  
זְקוּפָה, גְּדוֹלָה, נוֹשֵאת בְּעֹל  
שֶל אוֹשֶר אֱנוֹשִי שָלֵו.

# אלוהי אֶת אֱלֹהִי, רָאִיתִי בַּקָּפֶה

# הוּא נִתְגַּלָּה לִי בַּעֲשַׁן סִיגַרְיוֹת

# נְכֵה רוּחַ, מִסְתַּלֵּחַ וְרָפֶה.

# רָמַז לִי עוֹד אֶפְשָׁר לִחְיוֹת.

# הוּא לֹא הָיָה יָפֶה כַּאֲהוּבִי (לֹא, לֹא, לֹא)

# קָרוֹב מִמֶּנּוּ, וְאֻמְלָל

# כְּצֵל שָׁקוּף שֶׁל אוֹר הַכּוֹכָבִים

# הוּא לֹא מִלָּא אֶת הֶחָלָל.

# לְאוֹר שְׁקִיעָה חִוֵּר וַאֲדַמְדַּם

# כְּמִתְוַדֶּה עַל חֵטְא

# לִפְנֵי מוֹתוֹ

# יָרַד לְמַטָּה, לְנַשֵּׁק רַגְלֵי אָדָם

# וּלְבַקֵּשׁ אֶת סְלִיחָתוֹ